Το **Mega Star** ήταν μία ελληνική μουσική τηλεοπτική εκπομπή, που προβλήθηκε από τον τηλεοπτικό σταθμό Mega Channel από τις 8 Απριλίου του 1990 μέχρι και τις 28 Μαΐου του 2011. Το *Mega Star* παρουσιάζει με τη μουσική επικαιρότητα κάθε εβδομάδας σε συνδυασμό με συνεντεύξεις καλλιτεχνών. Την εκπομπή έχουν παρουσιάσει κατά καιρούς η Αριάννα Δημητροπούλου, η Ρίκα Βαγιάνη, η Ναταλία Γερμανού, η Μπέττυ Μαγγίρα, η Εύη Αδάμ, η Ιωάννα Κανελλοπούλου, η Κατερίνα Στικούδη, η Μαντώ Γαστεράτου και η Κόνι Μεταξά.

Το *Mega Star* κατέχει τον τίτλο της μακροβιότερης ψυχαγωγικής εκπομπής της ελληνικής τηλεόρασης, καθώς προβαλλόταν για 22 διαδοχικές σεζόν χωρίς να σταματήσει η προβολή της όλα αυτά τα χρόνια. Το πρώτο επεισόδιο προβλήθηκε στις 8 Απριλίου του 1990, ενώ η εκπομπή σταμάτησε την προβολή της στις 28 Μαΐου του 2011. Το *Mega Star* επανήλθε τηλεοπτικά τη σεζόν 2020-2021, εννέα χρόνια μετά τη διακοπή της, από τη συχνότητα του ίδιου καναλιού στις 19 Δεκεμβρίου του 2020, με παρουσιάστρια τη Μαντώ Γαστεράτου και από τον Σεπτέμβριο του 2021 με παρουσιάστρια την Κόνι Μεταξά.

Τον Απρίλιο του 2022 το Mega Channel αποφάσισε την οριστική ολοκλήρωση της εκπομπής λόγω χαμηλής τηλεθέασης. Η τελευταία εκπομπή προβλήθηκε στις 16 Απριλίου, ολοκληρώνοντας τον κύκλο του *Mega Star* μετά από 24 σεζόν και 869 επεισόδια.

Ιστορικό
--------

### Προβολή

Το πρώτο επεισόδιο της εκπομπής προβλήθηκε τον Απρίλιο του 1990. Η προβολή της εκπομπής γινόταν σε εβδομαδιαία βάση. Αρχικά, τις πρώτες σεζόν, τα επεισόδια μεταδίδονταν κάθε Κυριακή ενώ από τα μέσα της δεκαετίας του 1990, και συγκεκριμένα το 1995, η προβολή νέου επεισοδίου γινόταν κάθε Σάββατο στη 13:00 το μεσημέρι. Ο δεύτερος προγραμματισμός παρέμεινε ο ίδιος μέχρι και την τελευταία σεζόν της εκπομπής.

Η συχνότητα προβολής της εκπομπής διαφοροποιείται ως προς την ώρα προβολή της μετά την επαναφορά της, τη σεζόν 2020-2022, καθώς πλέον το *Mega Star* προβάλλεται κάθε Σάββατο στις 16:30.

### Περιεχόμενο

Η δομή του Mega Star περιλάμβανε μουσικά και lifestyle θέματα, όπως επίσης και αποκλειστικές συνεντεύξεις καλλιτεχνών, πρώτες προβολές νέων video clip και μουσικά νέα, σημειώνοντας μεγάλη επιτυχία. Ακόμη μία ιδιαίτερα αγαπημένη στήλη της εκπομπής ήταν το "TOP 10" στην οποία το κοινό είχε τη δυνατότητα να επιλέξει κάποια μουσικά κομμάτια ως τα πιο αγαπημένα του κάθε εβδομάδα, κατατάσσοντας τα έτσι στην λίστα του "TOP 10".

### Παρουσίαση

Το *Mega Star* είχε συνολικά 7 παρουσιάστριες, με τη μακροβιότερη να είναι η Ναταλία Γερμανού, που παρουσίασε την εκπομπή από το 1992 μέχρι το 2001 για 9 τηλεοπτικές σεζόν. Από τον Απρίλιο μέχρι και το καλοκαίρι του 1990 την εκπομπή παρουσίαζε η Αριάννα Δημητροπούλου, που είχε και την πιο σύντομη παρουσία σε σύγκριση με τις υπόλοιπες παρουσιάστριες της εκπομπής. Επόμενη παρουσιάστρια της εκπομπής ήταν η Ρίκα Βαγιάνη, που παρουσίασε το Mega Star τις σεζόν 1990-1992. Για τα επόμενα 9 χρόνια, η παρουσιάστρια της εκπομπής ήταν η Ναταλία Γερμανού που συνέδεσε το όνομά της με αυτήν. Από το 2001 μέχρι το 2003 παρουσιάστρια ήταν η Μπέττυ Μαγγίρα. Η Εύη Αδάμ ανέλαβε την παρουσίαση της εκπομπής από 2003 μέχρι το 2007, που αποχώρησε από το σταθμό παρόλο που οι ιθύνοντες επιθυμούσαν την παρουσία της και για τη σεζόν 2007-2008. Μετά την αποχώρηση της το Mega Star ανέλαβε για μία μόνο σεζόν η Ιωάννα Κανελλοπούλου γνωστή από την παρουσία της στην εκπομπή «*Πάμε Πακέτο*» κάποια χρόνια πριν. Τους τελευταίους 3 κύκλους της εκπομπής, πριν την πρώτη ολοκλήρωσή της, παρουσίασε η Κατερίνα Στικούδη από το 2008 μέχρι και το 2011. Στην 23η σεζόν της εκπομπής, μετά την επιστροφή της, την παρουσίαση ανέλαβε η Μαντώ Γαστεράτου. Τη σεζόν 2021-2022 χρέη παρουσιάστριας ανέλαβε η Κόνι Μεταξά.

### Βοηθητικοί παρουσιαστές

Τις περισσότερες σεζόν του *Mega Star*, μαζί με τις βασικές παρουσιάστριες υπήρχαν και κάποιοι βοηθητικοί παρουσιαστές. Κάποιοι από αυτούς ήταν ο Νίκος Διαμανταρίδης, που υπήρξε συμπαρουσιαστής της Ρίκας Βαγιάνη, άλλα και της Ναταλίας Γερμανού τις πρώτες σεζόν της εκπομπής. Ο Κωνσταντίνος Αγγελίδης ήταν συμπαρουσιαστής της εκπομπής για επτά σεζόν από 2000 μέχρι το 2007, ενώ η Χαρά Μακρυστάθη για πέντε (2006-2011). Σκηνοθέτης της εκπομπής ήταν ο Κώστας Καπετανίδης, που υπήρξε και συμπαρουσιαστής της εκπομπής τη δεκαετία του 1990. Τέλος ο κριτικός ταινιών Ορέστης Ανδρεαδάκης συμμετείχε στην παρουσίαση της εκπομπής για τέσσερα χρόνια (2007-2011), παρουσιάζοντας ταυτόχρονα και μία στήλη με κινηματογραφικά νέα. Συμπαρουσιαστής της Μαντώς Γαστεράτου και της Κόνι Μεταξά, στην νέα εκδοχή της εκπομπής, είναι ο dj και μουσικό παραγωγός Αντώνης Δημητριάδης.

### Τερματισμός της εκπομπής

Τον Μάιο του 2011, το Mega Channel αποφάσισε να σταματήσει την εκπομπή, μετά από 21 χρόνια προβολής. Οι λόγοι ήταν ότι πλέον η εκπομπή δεν μπορούσε να έχει την ίδια επιρροή στο κοινό, καθώς οι νέοι χρησιμοποιούσαν το YouTube και γενικότερα το διαδίκτυο για να ακούσουν και να αναζητήσουν θέματα που αφορούν τη μουσική. Το τελευταίο επεισόδιο της εκπομπής προβλήθηκε στις 28 Μαΐου του 2011 στις 12:50, με το *Mega Star* να ολοκληρώνει τον κύκλο του μετά από 815 επεισόδια.

Το 2014 υπήρξαν κάποια δημοσιεύματα που έκαναν λόγο για αναβίωση της εκπομπή από το ίδιο κανάλι, με πιθανή παρουσιάστρια την Κατερίνα Γερονικολού. Τελικώς, λίγο αργότερα οι ιθύνοντες του σταθμού διέψευσαν την είδηση αυτή.

Η επαναφορά και νέα εκδοχή της εκπομπής, μετά το 2020, τελικά δεν κρίθηκε επιτυχής. Τον Απρίλιο του 2022, και ενώ το *Mega Star* διένυε τη δεύτερη του σεζόν μετά την επαναφορά του στους τηλεοπτικούς δέκτες, οι ιθύνοντες του MEGA αποφάσισαν την οριστική ολοκλήρωση της εκπομπής.

### Επιστροφή της εκπομπής

Τον Ιανουάριο του 2020, αφού έγινε γνωστή η επαναλειτουργία του τηλεοπτικού σταθμού Mega Channel, το *Mega Star* ήταν ένα από τα project που εξεταζόταν για να επιστρέψει στο νέο πρόγραμμα του σταθμού. Τελικώς, το καλοκαίρι του 2020 η εκπομπή πήρε έγκριση για τον 23ο κύκλο της τη σεζόν 2020-2021, επιστρέφοντας τηλεοπτικά ακριβώς εννέα χρόνια μετά την ολοκλήρωσή της. Επικρατέστερη παρουσιάστρια της εκπομπής ήταν η Μαίρη Συνατσάκη. Μετά την άρνησή της, την παρουσίαση της εκπομπής τελικά ανέλαβε η Μαντώ Γαστεράτου.

Παρουσίαση
----------

| Έτος | Κύκλος | Παρουσιάστρια | Συμπαρουσιαστές |
| --- | --- | --- | --- |
| 1990 | 1 | Αριάννα Δημητροπούλου | Κώστας Καπετανίδης |
| 1990-1991 | 2 | Ρίκα Βαγιάνη | Νίκος Διαμανταρίδης |
| 1991-1992 | 3 | Νίκος Διαμανταρίδης, Κώστας Καπετανίδης |
| 1992-1993 | 4 | Ναταλία Γερμανού | Νίκος Διαμανταρίδης |
| 1993-1994 | 5 |
| 1994-1995 | 6 |
| 1995-1996 | 7 |  |
| 1996-1997 | 8 |
| 1997-1998 | 9 |
| 1998-1999 | 10 |
| 1999-2000 | 11 |
| 2000-2001 | 12 | Κωνσταντίνος Αγγελίδης |
| 2001-2002 | 13 | Μπέττυ Μαγγίρα |
| 2002-2003 | 14 |
| 2003-2004 | 15 | Εύη Αδάμ |
| 2004-2005 | 16 |
| 2005-2006 | 17 |
| 2006-2007 | 18 | Κωνσταντίνος Αγγελίδης, Χαρά Μακρυστάθη |
| 2007-2008 | 19 | Ιωάννα Κανελλοπούλου | Χαρά Μακρυστάθη, Σωτήρης Διαμαντής, Ορέστης Ανδρεαδάκης |
| 2008-2009 | 20 | Κατερίνα Στικούδη | Χαρά Μακρυστάθη, Υποχθόνιος, Ορέστης Ανδρεαδάκης |
| 2009-2010 | 21 | Χαρά Μακρυστάθη, Ominus, Ορέστης Ανδρεαδάκης |
| 2010-2011 | 22 | Χαρά Μακρυστάθη, Γιώργος Παπαδημητράκης, Ορέστης Ανδρεαδάκης |
| 2020-2021 | 23 | Μαντώ Γαστεράτου | Αντώνης Δημητριάδης |
| 2021-2022 | 24 | Κόνι Μεταξά |

Παραπομπές
----------

1. ↑  «Αφιέρωμα στο Mega Star!». *getgreekmusic.gr*. 2016-08-16.. Ανακτήθηκε στις 2019-04-07.
2. ↑  «Mega Star: Επιστρέφει μετά από 9 χρόνια – Ποια η παρουσιάστρια». youfly.com. 18 Νοεμβρίου 2020. Ανακτήθηκε στις 18 Νοεμβρίου 2020.
3. ↑  «To Mega Star επέστρεψε!». in.gr. 19 Δεκεμβρίου 2020. Ανακτήθηκε στις 19 Δεκεμβρίου 2020.
4. ↑  «Ποια εκπομπή του MEGA κόπηκε και κανείς δεν το πήρε χαμπάρι». youfly.com. 31 Μαΐου 2022. Ανακτήθηκε στις 31 Μαΐου 2022.
5. ↑  «Flashback: Video: Όταν η Ναταλία Γερμανού παρουσίαζε το Mega Star». *gossip-tv.gr*. 2011-10-29.. Ανακτήθηκε στις 2019-04-07.
6. ↑  «Αναζητώντας τη νέα miss Mega Star». *espressonews.gr*. 2007-8-9. Αρχειοθετήθηκε από το πρωτότυπο στις 2019-09-02.. Ανακτήθηκε στις 2019-4-7.
7. ↑  «Κατερίνα Στικούδη: Για τρίτη χρονιά στο Mega Star». *yupiii.gr*. 2010-07-13.. Ανακτήθηκε στις 2019-04-07.
8. ↑  «Το Mega Star επιστρέφει με παρουσιάστρια- έκπληξη!». ipop.gr. 11 Νοεμβρίου 2020. Αρχειοθετήθηκε από το πρωτότυπο στις 7 Ιουλίου 2022. Ανακτήθηκε στις 18 Νοεμβρίου 2020.
9. ↑  «MEGA Star: Aναλαμβάνει την εκπομπή και αντικαθιστά την Μαντώ Γαστεράτου». *Zappit*. 9 Σεπτεμβρίου 2021. Ανακτήθηκε στις 9 Σεπτεμβρίου 2021.
10. ↑  «Κωνσταντίνος Αγγελίδης: Ο Mister Mega Star έγινε μάνατζερ εστιατορίων». *espressonews.gr*. 2016-5-25. Αρχειοθετήθηκε από το πρωτότυπο στις 2019-04-14.. Ανακτήθηκε στις 2019-4-14.
11. ↑  ««Mega Star»: Ποιος θα είναι ο συμπαρουσιαστής της Μαντώς Γαστεράτου;». star.gr. 18 Νοεμβρίου 2020. Ανακτήθηκε στις 19 Δεκεμβρίου 2020.
12. ↑  «Η... λογοκρισία στο τελευταίο Mega Star». *newsit.gr*. 2011-05-28.. Ανακτήθηκε στις 2019-04-07.
13. ↑  «Επιστρέφει το Mega Star;». *tvnea.com*. 2013-05-26.. Ανακτήθηκε στις 2019-04-07.
14. ↑  «Mega: Επιστρέφει το θρυλικό «Mega Star» με παρουσιάστρια-έκπληξη στο κανάλι Μαρινάκη». neaselida.gr. 22 Ιανουαρίου 2020. Αρχειοθετήθηκε από το πρωτότυπο στις 1 Οκτωβρίου 2020. Ανακτήθηκε στις 18 Νοεμβρίου 2020.
15. ↑  «MEGA STAR: Η σπουδαία μουσική εκπομπή κάνει πρεμιέρα το Σάββατο». tovima.gr. 18 Δεκεμβρίου 2020. Ανακτήθηκε στις 19 Δεκεμβρίου 2020.